Source: http://www.aliskova.sk/prietahy-v-spravnom-konani/
Timestamp: 2018-08-16 12:48:54+00:00
Document Index: 12563113

Matched Legal Cases: ['§ 49', 'súd\n', '§ 250', 'súd ', 'Súd ', 'súd ', 'Súd ']

Prieťahy v správnom konaní « Advokátska kancelária JUDr. Anna Líšková
Prieťahy v správnom konaní
V zmysle § 49 zákona č. 71/1967 Zb. o správnom konaní v jednoduchých veciach, najmä ak možno rozhodnúť na podklade dokladov predložených účastníkom konania, správny orgán rozhodne bezodkladne.
V ostatných prípadoch, ak osobitný zákon neustanovuje inak, je správny orgán povinný rozhodnúť vo veci do 30 dní od začatia konania; vo zvlášť zložitých prípadoch rozhodne najneskôr do 60 dní; ak nemožno vzhľadom na povahu veci rozhodnúť ani v tejto lehote, môže ju primerane predĺžiť odvolací orgán. Ak správny orgán nemôže rozhodnúť do 30, prípadne do 60 dní, je povinný o tom účastníka konania s uvedením dôvodov upovedomiť.
V prípade nedodržania týchto lehôt dáva právny poriadok účastníkom konania k dispozícii viacero prostriedkov nápravy:
Podanie žaloby na súd
V zmysle § 250t Občianskeho súdneho poriadku, fyzická osoba alebo právnická osoba, ktorá tvrdí, že orgán verejnej správy nekoná bez vážneho dôvodu spôsobom ustanoveným príslušným právnym predpisom tým, že je v konaní nečinný, môže sa domáhať, aby súd vyslovil povinnosť orgánu verejnej správy vo veci konať a rozhodnúť.
Účelom právnej úpravy na konanie proti nečinnosti je zabrániť prieťahom v správnom konaní a umožniť oprávneným subjektom domôcť sa svojich základných práv. Nečinnosť správneho orgánu sa môže prejaviť v priebehu celého správneho konania, resp. v jeho jednotlivých štádiách. Podmienkou podania návrhu je vyčerpanie všetkých prostriedkov, ktoré upravuje osobitný zákon. Môže sa jednať napr. o sťažnosť podľa zákona č. 9/2010 Z. z. o sťažnostiach. Návrh môže dať aj prokurátor, ak už upozornil správny orgán na nečinnosť. Súd po vyžiadaní a doručení vyjadrenia správneho orgánu rozhodne bez pojednávania uznesením. Ak súd návrhu vyhovie, vo výroku uvedie primeranú lehotu, nie však dlhšiu ako 3 mesiace, v ktorej je správny orgán povinný rozhodnúť. Súd môže na návrh správneho orgánu uvedenú lehotu predĺžiť.